พายุโซนร้อน "โพดุล" ส่งผลให้หลายพื้นที่ในเขตเทศบาลเมืองกาฬสินธุ์เกิดน้ำท่วม จังหวัดกาฬสินธุ์เร่งให้การช่วยเหลือประชาชน
จากอิทธิพลของพายุโซนร้อน "โพดุล" ทำให้มีฝนตกลงมาในที่จังหวัดกาฬสินธุ์ ตั้งแต่เมื่อคืนที่ผ่านมาส่งผลให้หลายพื้นที่ในเขตเทศบาลเมืองกาฬสินธุ์น้ำท่วม        อิทธิพลของพายุระดับ 3 (โซนร้อน) "โพดุล” บริเวณทะเลจีนใต้กำลังเคลื่อนตัวทางทิศตะวันตกด้วยความเร็วประมาณ 25 กิโลเมตรต่อชั่วโมง มีแนวโน้มเคลื่อนผ่านเกาะไหหลำลงสู่อ่าวตังเกี๋ย เคลื่อนขึ้นฝั่งประเทศเวียดนามตอนบน ส่งผลกระทบให้เกิดฝนตกในพื้นที่จังหวัดกาฬสินธุ์ตลอดทั้งคืนที่ผ่านมา โดยในช่วงเช้าวันนี้ (30 ส.ค.62) ยังมีฝนตกอย่างต่อเนื่อง ปริมาณฝนสะสมที่สถานีอุตุนิยมวิทยากาฬสินธุ์ อำเภอกมลาไสย วันที่ 29-30 สิงหาคม 2562 เวลา 07.00-01.00 น. วัดได้ 122.2 มม. ทำให้เกิดน้ำท่วมขังในหลายพื้นที่ โดยเฉพาะในย่านเศรษฐกิจของเขตเทศบาลเมืองกาฬสินธุ์ บริเวณแยกป่าไม้ แยกวงเวียนโปงลาง น้ำท่วมประมาณ 20-50 เซนติเมตร การสัญจรไปมาเป็นไปด้วยความลำบากและรถติด         นายวิษเรศ แสนอุดม ชาวบ้านในชุมชนโรงซ่อมในเขตเทศบาลเมืองกาฬสินธุ์ กล่าวว่า ผลกระทบจากน้ำท่วมครั้งนี้ ทำให้รถจักรยานยนต์ได้รับความเสียหาย 2 คัน ประตูบ้านและข้าวของบางส่วนได้รับความเสียหาย  นอกจากนี้ในหลายพื้นที่ของจังหวัดกาฬสินธุ์ยังได้รับความเสียหายเป็นวงกว้าง ต้นไม้ เสาไฟฟ้าล้มขวางถนน ขณะนี้ทางจังหวัดกาฬสินธุ์กำลังเร่งให้การช่วยเหลือประชาชนที่ได้รับความเดือดร้อน อย่างเร่งด่วน ให้ได้รับความเดือดร้อนน้อยที่สุด ขณะที่น้ำในเขื่อนลำปาวปริมาณน้ำวันนี้วัดได้ 750.70 ล้านลูกบาศก์เมตร คิดเป็นร้อยละ 30.91#อิทธิพลของพายุโซนร้อนโพดุล #ทำให้มีฝนตกลงมาในที่จังหวัดกาฬสินธุ์ #สำนักข่าวกรมประชาสัมพันธ์ #NNT #ILOVETHAILAND